ΓΡΑΠΤΗ ΕΡΩΤΗΣΗ P-0591/98 υποβολή: Honσrio Novo (GUE/NGL) προς την Επιτροπή (23 Φεβρουαρίου 1998)

Θέμα: Ηλεκτρική σιδηροδρομική γραμμή του Πόρτο - Διαδικασία ανάθεσης συμβάσεως

Την περασμένη εβδομάδα, ο Τύπος της χώρας μου δημοσίευσε μια είδηση σύμφωνα με την οποία η Ευρωπαϊκή Επιτροπή απαίτησε από τις πορτογαλικές αρχές να δώσουν εξηγήσεις όσον αφορά τη διαδικασία διαγωνισμού για την ανάθεση της κατασκευής του ηλεκτρικού σιδηρόδρομου της Μητροπολιτικής Περιοχής του Πόρτο (γνωστού και με την επωνυμία Μετρό του Πόρτο). Η Επιτροπή ζήτησε αυτές τις εξηγήσεις με αφορμή μία καταγγελία που της υπεβλήθη από τον τελευταίο μειοδότη, η προσφορά του οποίου απερρίφθη, στην οποία αναπτύσσονται ορισμένα επιχειρήματα που, όπως φαίνεται, είναι παρόμοια με εκείνα που είχαν ήδη διατυπωθεί σε προγενέστερη καταγγελία η οποία είχε υποβληθεί στην αρμόδια για την ανάθεση πορτογαλική αρχή η οποία και την απέρριψε.

Η Επιτροπή ασφαλώς γνωρίζει ότι η κατασκευή της εν λόγω ταχείας ηλεκτρικής σιδηροδρομικής γραμμής ικανοποιεί ένα όραμα και καλύπτει μία ανάγκη, ενώ έχει επανειλημμένα αναβληθεί από τότε που το έργο εξαγγέλθηκε δημόσια (περί τα τέλη της δεκαετίας του 1980) και παρουσιάστηκε επίσημα (1993). Οι ευθύνες για τις αναβολές αυτές καταλογίστηκαν, φυσικά, στις εθνικές και τοπικές αρχές οι οποίες συμμετέχουν στο εν λόγω έργο.

Υπό τις συνθήκες αυτές, ασφαλώς θα συμφωνεί η Επιτροπή πως μία νέα αναβολή της υπογραφής της σύμβασης, για την οποία θα ευθύνεται αυτή τη φορά η Επιτροπή, θα είχε ως αποτέλεσμα να δυσαρεστηθεί ο πληθυσμός που ενδιαφέρεται άμεσα από το εν λόγω έργο και να πληγεί καίρια η αξιοπιστία των κοινοτικών θεσμικών οργάνων έναντι της κοινής γνώμης.

Η Επιτροπή ασφαλώς θα έχει επίγνωση του γεγονότος ότι μία νέα καθυστέρηση στην εκτέλεση του έργου θα μπορούσε να υπονομεύσει την ομαλή απορρόφηση των πιστώσεων που έχουν εγκριθεί στα πλαίσια των κοινοτικών ταμείων για λόγους που, αυτή τη φορά, δεν είναι δυνατόν να καταλογισθούν στις εθνικές αρχές. Εξάλλου, αν ληφθεί υπόψη ότι σύντομα εκπνέει το δεύτερο ΚΠΣ, οι καθυστερήσεις αυτού του είδους θα μπορούσαν να έχουν ως αποτέλεσμα τη συσσώρευση των σχεδίων κατά τη διάρκεια του τελευταίου έτους ισχύος του ΚΠΣ (1999).

1. Έχοντας υπόψη τα προαναφερθέντα, δεν συμφωνεί άραγε η Επιτροπή ότι έχει ήδη δοθεί επαρκής απάντηση στα επιχειρήματα, που τώρα επαναλαμβάνει η επιχείρηση της οποίας η προσφορά δεν έγινε δεκτή, όταν οι αρμόδιες εθνικές αρχές της Πορτογαλίας απέρριψαν την αρχική της καταγγελία;

2. Προτίθεται άραγε η Επιτροπή να λάβει μέτρα για τη θεραπεία των συνεπειών που θα προκύψουν από τις καθυστερήσεις που ενδέχεται να προκαλέσει αυτό το αίτημα για παροχή εξηγήσεων, σε περίπτωση που αποδειχθεί ότι η υποβληθείσα καταγγελία είναι αβάσιμη; Αν ναι, τι μέτρα σκοπεύει να λάβει η Επιτροπή;

Απάντηση του κ. Monti εξ ονόματος της Επιτροπής (5 Μαΐου 1998)

Η Επιτροπή δεν αμφισβητεί τη σημασία της κατασκευής ηλεκτρικής σιδηροδρομικής γραμμής για τον πληθυσμό του Porto, καθώς και τα οφέλη που δύναται αυτή να επιφέρει στην καθημερινή ζωή της περιοχής.

Εντούτοις, ως θεματοφύλακας των συνθηκών, η Επιτροπή υποχρεούται να μεριμνά για την ορθή εφαρμογή των διατάξεων της κοινοτικής νομοθεσίας και, για το σκοπό αυτόν, να εξετάζει όλες τις καταγγελίες που της απευθύνονται σχετικά με πρακτικές που αντίκεινται στο κοινοτικό δίκαιο, ανεξαρτήτως αν οι καταγγελίες αυτές έχουν υποβληθεί ή όχι ενώπιον των εθνικών αρχών και ανεξαρτήτως των αποτελεσμάτων της υποβολής. Η Επιτροπή οφείλει ιδίως να παρεμβαίνει όταν χρησιμοποιούνται κοινοτικά κεφάλαια, όπως στην προκειμένη περίπτωση, προκειμένου να διασφαλίσει την ορθή χρησιμοποίησή του.

Ως εκ τούτου, εστάλη αίτηση για παροχή πληροφοριών προς τις πορτογαλικές αρχές, οι οποίες καλούνται να απαντήσουν ταχέως στη διαδικασία ανάθεσης έως ότου διευκρινισθούν πλήρως τα ζητήματα που έχουν ανακύψει. Μόλις έχει στη διάθεσή της τα σχετικά πληροφοριακά στοιχεία, η Επιτροπή θα λάβει όλα τα μέτρα που θα κρίνει κατάλληλα.